
תקנות אנשי צבא דרום לבנון ומשפחותיהם (אופן פריסת התשלומים), התשס"ו-2006

היו"ר יעקב ליצמן:


אני מתכבד לפתוח את ישיבת ועדת הכספים בנושא תקנות אנשי צבא דרום לבנון ומשפחותיהם, אופן פריסת התשלומים.  נציג האוצר בבקשה.

יצחק וכטל:


המענקים כאמור יתפרסו לשמונה שנים. 

היו"ר יעקב ליצמן:


 כמה זה לשנה?

יצחק וכטל:

16,800 לשנה.

היו"ר יעקב ליצמן:


 לחודש זה בערך 1400 ₪.

היו"ר יעקב ליצמן:

הם ישמחו להגדיל, רק ניר יכעס.

דוד טל:


ניר יבצע מה שאתה תאשר. 

יצחק וכטל:


שנה ראשונה ושנייה 16,800 כל שנה, 1,400 שקל לחודש. 

היו"ר יעקב ליצמן:


 מישהו יכול להסביר מהו הרקע למענק.

יצחק הרצוג:


מדובר בחוק שהייתי בין מחוקקיו לפני כשנה. לפי החוק ניתנו מספר זכויות ללוחמי צד"ל ובני משפחותיהם. בין היתר הוספנו סעיף שנקרא מענק הוקרה ללוחמי צד"ל שעל פי מבחנים מסוימים שנרשמים באמצעות משרד הביטחון הם יהיו זכאים למענק הוקרה. המענק הזה, מסיבות תקציביות יכול שייפרס עד 10 שנים. 

אחרי דין ודברים בין האוצר למשרד הביטחון, סוכמה הנוסחה של מענקי הוקרה. מענקי ההוקרה הללו  פטורים ממס, באים מעבר לכל הכנסה של הפרט, לא משהו שבגללו הוא לא יקבל  זכויות בדיור ציבורי או ביטוח לאומי. המטרה הייתה שהמינימום הוא 40,000 ₪ ואז על כל שנת שירות עוד שלושה חודשים. יש טבלאות ונמצא פה יוסי פלד שעוסק בנושא. כמובן שרצינו סכומים יותר גבוהים. אבל זה מה שסוכם. 

אנחנו רוצים לאשר התקנות כדי שנוכל לשלם סוף סוף את המענקים. אני רוצה שתדע שזה פיגור של כמעט שנה, ולכן חשוב לאשר את זה כבר.

דניאל בנלולו:

ישלמו רטרואקטיבית?

יצחק הרצוג:

כן. יש הפרשי הצמדה וריבית.

היו"ר יעקב ליצמן:

אמרו שזה גדל.

חיים אומן:

עם הפרשי הצמדה וריבית. אבל שנה ראשונה זה 17,200.

יצחק וכטל:


החל מהשנה השלישית עד השמינית תחולק יתרת הכספים בהתאם לזכאות. 

חיים אומן:


לצורך העניין פה אני לא ראש היחידה להכוונת חיילים משוחררים אלא הממונה על המענקים, זה כובע שני שלי. אנחנו מדברים על 650 זכאים מאנשי צד"ל. מדברים על תקציב בסדר גודל של 80 מיליון בפריסה שדוברה של 8 שנים.

היו"ר יעקב ליצמן:

חלקם עובדים?

יוסי פלד:


50 אחוז עובדים.

חיים אומן:


אנחנו רוצים להתחיל לשלם מיד אחרי ישיבת הוועדה, כי אנחנו בפיגור של למעלה משנה.

היו"ר יעקב ליצמן:

חבר הכנסת דני בנלולו שאל אם זה רטרואקטיבית. 

יצחק הרצוג:

אמרנו שזה עם הצמדה וריבית.

היו"ר יעקב ליצמן:

השאלה אם מהיום שמונה שנים או אחורה גם.

חיים אומן:


מהיום.

דניאל בנלולו: 


מאישור הוועדה. אז איזה הפרשי הצמדה?

היו"ר יעקב ליצמן:

מתי עבר החוק?

יצחק הרצוג:

החוק עבר בדצמבר 2004. הצמדה ל-40,000 שקל הבסיסי היא ממועד חקיקת החוק. התשלומים מתחילים עכשיו, מאישור הוועדה, והם צמודים למועד חקיקת החוק.

דניאל בנלולו:

התשלום מתחיל מאישור הוועדה. מה אתה נותן רטרואקטיבית?

יצחק הרצוג:

את ההצמדה והריבית – מאישור החוק.

היו"ר יעקב ליצמן:

ניר, אתה צריך להתייחס לשאלה למה לא לשלם. 

דניאל בנלולו:

אם אנחנו מבינים נכון, אישור של 40 אלף שקל אושר בקבלת החוק, אבל את התשלום ניתן לשלם באישור הוועדה הזאת, רטרואקטיבית את ההצמדה והמדד.

היו"ר יעקב ליצמן:

אני חושב שגם אני הבנתי, אף על פי כן אני שואל – אם חלילה וחס מישהו מתחיל עכשיו 8 שנים, חי רק 4 שנים, הוא מפסיד. שאלתי כאן – האם מישהו שמאז שהחוק עבר, מתחילת 2005, שמונה שנים מאז. 

בנימין אלון:

החוק דרש אישור יתר כספים.

דניאל בנלולו:

למה שהשמונה שנים לא יספרו מ-תחילת 2005?

היו"ר יעקב ליצמן:

החוק עבר בדצמבר 2004. לכן מה-1 בינואר 2005 אם היה ניתן, אם היו מגיעים להסכם, ועדת הכספים יכלה לאשר את הסכום, מה שלא הסתדר שנה ורבע. יכלו להסתדר ולשלם. מותר על פי חוק, היות והחוק עבר אז, לשלם מ-1.1.2005? אז למה לא?

יצחק הרצוג:

צריך לדעת שיכולת הפריסה של המענק – החוק קובע פריסה עד 10 שנים. 

היו"ר יעקב ליצמן:

אדם זכאי 8 שנים. אם הוא כרגע בן 89, לא יעזור לו אולי 8 שנים מעכשיו.

יצחק הרצוג:

למה? כי זה לא מעניין אף אחד, ושר האוצר והביטחון לא הסכימו. העיקרון של התקנות האלה הוא שתחמו את זה ב-8 שנים ולא ב-10. כך שבכל מובן הם עומדים בהוראות החוק. תכפיל את הסכום, אני אשמח.

היו"ר יעקב ליצמן:

לא אמרתי להכפיל, אמרתי דבר אחד – 8 שנים, בסדר. סכום 40,000 כפול הצמדה וריבית. לא נוגע בכלום. אבל מתחיל את החישוב מאז שהחוק עבר. מה הבעיה?

יצחק הרצוג:

איך משלמים? 

היו"ר יעקב ליצמן:

יתנו רטרואקטיבית שנה ויתחילו לשלם מ-2005.

יצחק הרצוג:

מה זה אומר מבחינת לקבל כסף ממשרד הביטחון? אולי תשאל אם יש לו את הכסף?

דניאל בנלולו:

יש מספיק כסף בקופה.

היו"ר יעקב ליצמן:

אתה מסכים על הסכום, אני לא מעלה את הכסף, לא נוגע ב-8 שנים ולא נוגע בסכום, הכל צמוד –  רק מתחיל מינואר 2005. 

דוד טל:

זה אומר שעכשיו צריך לשלם שנה רטרואקטיבית.

דניאל בנלולו:

את התשלום פלוס הצמדה והמדד.

היו"ר יעקב ליצמן:

מה שסוכם כאן. יש עם זה בעיה?

ניר רייס:


הבעיה היא שזה מכפיל את ההוצאה התקציבית השנה.

דניאל בנלולו:

בכמה כסף מדובר?

ניר רייס:


עוד 11 מיליון שקל.

היו"ר יעקב ליצמן:


 לא עוד, זה בתוך הסכום זה רק מקדים. האם אתה מוכן להסביר אותי?

סמדר אלחנני:

זה רק חלוקה אחרת. 

יוסי פלד:


אני אסביר את עצמי ואת אנשי צד"ל שאני פוגש אותם פעמיים בשבוע. יש חוק צד"ל שנקבע לפני שנה וחודשיים. בחדר הזה או בחדר אחר, כשחבר הכנסת הרצוג היה יוזם החוק, אמרתי שהחוק הזה חשוב וטוב אבל, אם לא תיפתר בעיית הדיור, מצבם יותר גרוע אחרי החוק מאשר לפניו. עוד שבועיים נגמר נושא סיוע הדיור, זה החלטת ממשלה שצריך להאריך אותה. 

יצחק הרצוג:

לכן הוא צריך כסף גם לזה.

היו"ר יעקב ליצמן:


זה דיון נפרד. עכשיו לזה אני לא מוסיף כסף, זה חלוקה אחרת.

יצחק הרצוג:

אתה רוצה שב-2006 אשלם על 2005.

יוסי פלד:


דבר שני, החוק עבר ואני מברך עליו, אבל בינתיים נעשתה עבודת שטח. סוכם על ידי חבר הכנסת הרצוג, משרד הביטחון, משרד האוצר, איך משלמים להם, וכל זה נאמר להם בשטח. לכן מה שהולכים לקבל פה זה לא מה שנאמר להם. מה שמציעים פה, יותר גרוע. 


תנו לי לסיים, תנו לי לנשום בין משפט למשפט. הכוונה של החוק היתה עד 10 שנים לחלק להם, הצלחנו להוריד ל-8. ההצעה שלך פותרת חלק מהבעיה שלי מולם. כשאתה אומר להחיל התשלומים מינואר 2005, זה אומר שזה נפרס ל-7 שנים. הם יודעים על 6 שנים, ועכשיו אם יהיה 7 זה בסדר. 

יצחק הרצוג:

לקחת נושא פשוט וסיבכת, אדוני היו"ר. אם תצליח להוסיף, יופי. אבל זה לא ריאלי.

יוסי פלד:


נפגשתי עם אנשי צד"ל, הם הבינו  שנתיים מענק ועוד שש שנים  - -  - 

קריאה:


סך הכל 8. הם לא הבינו.

יוסי פלד:


דבר אחרון, עד היום מה שדיברו אותי ומה שדברתי אתם, שמענק ההוקרה שחבר הכנסת דיבר עליו הוא  40,000. הם יודעים שיחולק לשנתיים. עכשיו אני שומע שה-40,000 הפך ל-30,000 ומשהו, 17,000 ו-17,000 יוצא 34,000, לא 40,000. ואת זה רוצים לפרוס ל-8 שנים. דובר במשך שנה על 40,000. 

דניאל בנלולו:

כולם מדברים על 40,000 אתה מדבר על 30,000 פלוס .

יצחק הרצוג:


כי זה פרוס מהשנה השלישית להשלמה.

בנימין אלון:

עם כל הכבוד, אדוני היו"ר אתה מבין נכון וההערה שלך היא נכונה. אבל מהרגע שמונח לפנינו – החוק בסעיף 17 אומר שהמוסמכים לעשות זאת זה שר הביטחון ושר האוצר באישור ועדת הכספים.

היו"ר יעקב ליצמן:

שניהם יושבים כאן.

בנימין אלון:

אופי התקנה כתובה, היא מחולקת ל-8 שנים. אתה צריך לצלצל לשרים ולקבל אישור. 

היו"ר יעקב ליצמן:

אני מתפלא על הדברים שאתה אומר, ועדת הכספים יכולה לבקש שינויים, אם שרי האוצר והביטחון מסכימים – לכן אמרתי שאשאל – תן לי עוד פעם להסביר מה שאמרתי, אגיד שוב מה שאני מציע. לבן-אדם יש פריסה ל-8 שנים. את ה-8 שנים היה בעצם צריך להתחיל בינואר 2005.  בינואר 2005 זה לא התחיל, אנחנו אשמים, השרים, לא משנה מי, לא הביאו את הכסף. 

יצחק הרצוג:

אם היית יודע כמה פעמים פנינו לשרים, השרים אשמים.

היו"ר יעקב ליצמן:

עובדה שהדברים הגיעו עד היום. הסיבה שהגיע היום – לא משנה מי אשם – הם לא צריכים לסבול. לכן אני לא הולך לגעת בסכום, לא בפריסה, מה שאדון פלד אמר כאילו הם יודעים על 8 ויהיה 7, אבל הוא יקבל מזומן כפול, הוא יקפוץ על המציאה. לכן זה רק הטבה. 

בא ניר רייס ואומר בצדק שזה יגדיל את ההוצאה בפועל ב-X כסף. אני חושב שכדאי, צריך לעשות זאת, אני מציע לכם ומבקש – אם יש לכם אפשרות לשקול עכשיו, תעשו זאת. אני לא מגדיל את הסכום, לא נוגע בפריסה, רק מקדים שנה מימון, שנה שלמה. זה סביר, בפרט מה ששמעתי כרגע – שיש לו החודש בעיה עם הדיור הציבורי, הסכום הזה אולי יעזור. אתם רוצים, אשמח. לא רוצים, נצביע מה שנצביע. 

יצחק הרצוג:

הרבה מחיילי צד"ל, זה לא רק השירות המינימלי. הפיצוי המינימלי הוא 40,000 שקל. אחר כך יש תוספת 3 חודשים על כל שנת שירות. אם יש לוחם ששירת 15 שנה, ממוצע השירות 13 שנה, אז יש תוספת. לכן נבנה לוח תשלומים, כי האוצר לא היה מוכן לחרוג מה-11 מיליון שלו לשנה.

היו"ר יעקב ליצמן:

אני לא מוסיף כלום בסך הכל, אבל במקום לשלם 8 שנים, לשלם ב-7 שנים. 

יצחק הרצוג:

מצוין.

היו"ר יעקב ליצמן:

לפי החוק הזה צריך לתת נניח מיליון שקל כפול 8 שנים. אני אומר – השנה הראשונה עברה – תנו מיליון שלם, פלוס ה-100 אלף של החודש הראשון. אם רוצים להתייעץ חמש-עשר דקות, אני אחכה. 

ניר רייס:


שני דברים. אחד, בהתחשב בזה שלקח יחסית הרבה זמן עד שגובש העניין הזה, זאת אחת הסיבות שקוצרה הפריסה מ-10 ל-8 שנים,

יצחק הרצוג:

זה לא בסדר שבזבזתם שנה שלמה, על זה העיר היושב ראש. 

היו"ר יעקב ליצמן:

היות שאתה יודע שבין כך הולכים להצביע, וזה יעבור, את הסיבות שמענו – תשקול, נחכה עשר דקות. תשקלו, תחזרו. אם התשובה כן, אשמח מאוד. אם לא, נצביע בעד, אני מצטער מאוד.

סמדר אלחנני:

אני רוצה להעיר שני דברים. ה-30 יום עברו לפני למעלה משנה. אבל המשכורת הקובעת היא לפי מה ששולם במאי 2000. הפער בין מאי 2000 להיום במדד זה כמעט 10%. תזכרו שמאי היה הבסיס. דבר שני, באיזה תקנה תקציבית זה מעוגן? תקציב 2006 הוא לפי 1/12  של 2005, וב-2005 לא היתה תקנה כזאת. אז איפה זה מעוגן? ואם זה פריסה ל-7 שנים, האם צריך הרשאה להתחייב? 

היו"ר יעקב ליצמן:

צריך להוסיף שתחילת החוק זה 2006.

(הפסקה)

היו"ר יעקב ליצמן:

אני מחדש את הישיבה.

ניר רייס:


מבחינתנו זה יהיה מתחילת 2006.

יצחק הרצוג:

הם מתעקשים על עמדתם. אבל אנחנו מוסיפים לתקנות דבר אחד חשוב בהסכמה כללית. אנחנו מציעים שהתשלום הראשון יהיה יותר גבוה מיתר התשלומים כל חודש.

הלית מגידו:


אין בעיה, ההסמכה היא לגבי אופן פריסת המענקים ואין בעיה שתחליטו לגבי אופן פריסת המענקים.

חיים אומן:


אני אקריא - - -

יצחק הרצוג:

היועצת המשפטית אומרת שלא צריך.

היו"ר יעקב ליצמן:

מה שהוא הולך להקריא זה חלק מהתקנות?

ניר רייס:


כן. המטרה שיהיה תשלום ראשון גדול בשנתיים הראשונות.

היו"ר יעקב ליצמן:

לקחתם את ההצעה שלי. במקום שנה אחת, עשיתם לי טובה – בשנתיים. אני לא מבין אתכם.

יוסי פלד:


עליי זה לא מקובל. לא יכול להיות שכל מה שאנשים יודעים בשטח לא דומה למה שהולכים להחליט פה. הם יודעים על 40,000 שקל, פתאום הפך ל-10,000.

היו"ר יעקב ליצמן:

זה אין לנו אפשרות לשנות. הדבר היחיד שמדובר פה זה על השנים. 

יוסי פלד:


אתה הצעת, האוצר לא מסכים. אני מצפה לנהוג במידה של הגינות כלפי האנשים האלה, שאם כך האוצר יגיד, אין באפשרותי לשלם מ-2005, אני משלם מ-2006, אבל מקצר את התקופה ל-7 שנים. צריך ללכת לקראת האנשים האלה, האנשים האלה לא סמרטוטים.

היו"ר יעקב ליצמן:

ניר, תיתן את זה. 

ניר רייס:


להערכתי זה לא הנושא היחיד שיוסי מעלה.

היו"ר יעקב ליצמן:

את זה תשאיר לוועדה. הוועדה מבקשת, תן את זה לוועדה. לא נתת שנת תשלום אחד רטרואקטיבית, ויתרת. תן פריסה ל-7 שנים.

יצחק הרצוג:

חיים תקריא את התקנה, יש תיקון על התשלום הראשון.

חיים אומן:


אנחנו רוצים שהדברים יהיו ברורים. בסעיף 1 נאמר בכל אחת מהשנה הראשונה והשנייה, ישלמו סכום של 16,800 בתוספת הפרשי הצמדה, כך שבחודש הראשון בשנה הראשונה והשנייה הסכום יהיה 10,000, וב-11 החודשים האחרונים היתרה, 6,800 עם ההצמדה. התוספת בסעיף השני תהיה בכל אחת מהשנה השלישית עד השביעית, חמישית מיתרת החוב. 


אותו דבר תיקון בסעיף 2 שאומר בכל אחת מהשנה השלישית עד השביעית, חמישית מיתרת המענקים בתוספת הפרשי הצמדה.

היו"ר יעקב ליצמן:

מי בעד התקנות עם התיקונים של חיים אומן לפרוטוקול, בהסכמת האוצר והביטחון?

אסי מסינג:

דבר נוסף לפני כן, כתוב במפורש, ששולמו במהלך תקופה של 7 שנים החל ממועד קביעת הזכאות על ידי הממונה על המענקים. 

היו"ר יעקב ליצמן:

זה כתוב. נפנה שוב להצבעה, מי בעד תקנות אנשי צבא דרום לבנון עם כל התיקונים של חיים אומן?

ה צ ב ע ה

בעד - רוב

נגד - אין

נמנעים - אין

התקנות אושרו.

יצחק הרצוג:

הערה לפרוטוקול, הוועדה ממליצה לממשלת ישראל להאריך את התנאים בנוגע לסיוע בשכר דירה לעוד שנה, כי הם אמורים לפוג במרץ.

היו"ר יעקב ליצמן:

 תודה לכולם הישיבה נעולה.


הישיבה ננעלה.

מצ"ב תוספת
00508006
כ"ב בשבט, התשס"ו
20/02/2006
לכבוד

חברי ועדת הכספים

נכבדיי,

        הנדון: תקנות חוק אנשי צבא דרום לבנון ומשפחותיהם
 

לפי סעיף 17 לחוק "בתוך 30 ימים מיום תחילתו של חוק זה – ייקבעו שר הביטחון ושר האוצר, באישור ועדת הכספים של הכנסת, את אופן פריסת המענקים".

בחוק עצמו לא נאמר מה הוא יום התחילה, לפיכך הקובע הוא יום הפרסום – 15.12.2004, עברו הרבה יותר מ-30 יום מיום התחילה.

המענק הוא שלוש פעמים המשכורת הקובעת על כל שנה שבה שירת בצד"ל ובתוספת 40,000 ₪ בצירוף הפרשי הצמדה מיום התחילה (כלומר המדד הידוע ב-15.12.04) ועד המדד הידוע ביום התשלום. העלות התקציבית נאמדת בכ-80 מיליון ₪ ל-650 זכאים. מענק ממוצע של 120,000 ₪. המשכורת הקובעת היא מה ששולם ב-23.5.2000. (כלומר יש פער בהפרשי הצמדה של כ- ½3 שנים עד ליום התחילה).

יש לציין באיזה תקנה תקציבית מעוגנת הוצאה זו והאם נדרשת הרשאה להתחייב (כי הפריסה היא ל-8 שנים)

האם בתקציב 2005 היתה תקנה לצורך זה ? האם תהיה בעיה להפעיל תקנה מעין זו בשנת 2006?.

רצ"ב לנוחיותכם החוק.





 בכבוד רב,








סמדר אלחנני 









היועצת הכלכלית

לועדת הכספים 

